Hörður Sigtryggsson , skipasmiður á Þingeyri , beitti sér fyrir söfnun undirskriftanna en þar er skorað á stjórnvöld að hraða Dýrafjarðargöngum og að þau verði næsta jarðgangaframkvæmd . Vestfjarðavegur , megintenging vestfirsku byggðanna , hefur meira og minna verið lokaður í allan vetur vegna ófærðar á Hrafnseyrarheiði og Dynjandisheiði en göngunum er ætlað að leysa af Hrafnseyrarheiði og stytta leiðina um 27 kílómetra . Áformað var að moka heiðarnar í síðasta mánuði en hætt var við það vegna mikils fannfergis og það var fyrst í gær sem Vegagerðin treysti sér til að hefja snjómokstur þar af fullum krafti . Um þrjúleytið í dag var verkið það langt komið að jeppi komst yfir Hrafnseyrarheiðina , sá fyrsti sem kemst í gegn frá því um miðjan desember . Mikill klaki er þó á veginum sem brjóta þarf af og mokstri á Dynjandisheiði er ólokið en Sigurður Mar Óskarsson hjá Vegagerðinni á Ísafirði vonast til að báðar heiðarnar verði orðnar færar síðdegis á morgun . Formaður bæjarráðs Ísafjarðar , Eiríkur Finnur Greipsson , lýsti nýlega í viðtali á Stöð 2 þeirri framtíðarsýn sem birtist í samgönguáætlun sem ömurlegri . " Það er bara verið að svíkja áður útgefin loforð . Og það þarf ekkert að skýla sér á bak við að hér hafi orðið efnahagslegt hrun , " sagði Eiríkur Finnur . Þetta væri ekki bjóðandi nútíma samfélagi .